
	PRANCŪZIJOS RESPUBLIKA

	Žemės ūkio 
ir maisto pramonės ministerija


D. NUTARIMAS, 
kuriuo nustatoma prašymų išduoti registracijos pažymėjimus ir leidimus trąšoms, trąšų priedams ir auginimo terpėms dokumentų rinkinių sudėtis, taip pat kriterijai, į kuriuos reikia atsižvelgti ruošiant įvertinti skirtus duomenis

NOR: AGRG1811613A 
Susiję subjektai: trąšų, trąšų priedų ir auginimo terpių registracijos pažymėjimų arba leidimų turėtojai ar jų prašantys asmenys.
Objektas: prašymų išduoti trąšų, jų priedų ir auginimo terpių registracijos pažymėjimus, eksperimentavimo leidimus ir pateikimo leidimus, dokumentų rinkinių sudėtis, pranešimų turinys ir su šiais produktais susijusios deklaracijos.
Įsigaliojimas: dokumentas įsigalioja [2020 m. sausio 1 d.]
Santrauka: nutarimu nustatoma kiekvieno prašymo, pranešimo ir deklaracijos, susijusios su trąšų, trąšų priedų ar auginimo terpių pažymėjimu ar leidimu, dokumentų rinkinio, kurį reikia pateikti Nacionalinei maisto saugos, aplinkos ir darbo agentūrai, turinys.
Nuorodos: šiuo nutarimu įgyvendinami Kaimo reikalų ir jūrų žvejybos kodekso R. 255-13 ir R. 255-14 straipsniai. Jį galima rasti „Légifrance“ interneto svetainėje (http://www.legifrance.gouv.fr).
Žemės ūkio ir maisto pramonės ministras,
atsižvelgdamas į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą,
atsižvelgdamas į Kaimo reikalų ir jūrų žvejybos kodeksą, ypač į jo R. 255-13 ir R. 255-14 straipsnius,
atsižvelgdamas į 1980 m. birželio 16 d. Dekretą Nr. 80-478, kuriuo įgyvendinamas Vartotojų apsaugos kodekso L.412-1 straipsnis dėl trąšų ir auginimo terpių,
atsižvelgdamas į 2019 m. rugpjūčio 2 d. Nacionalinės maisto saugos, aplinkos ir darbo agentūros generalinio direktoriaus nuomonę,
nutarė:
1 straipsnis
Šio nutarimo nuostatos taikomos trąšoms, trąšų priedams ir auginimo terpėms (toliau – produktai), kurie kartu laikomi „produktu arba produktų rinkiniu“ pagal Kaimo reikalų ir jūrų žvejybos kodekso R. 255-1 straipsnį.
2 straipsnis. Bendrosios nuostatos
Bet koks prašymas išduoti produkto registracijos pažymėjimą, eksperimentavimo leidimą ar pateikimo leidimą, bet koks prašymas iš dalies pakeisti, atnaujinti ar panaikinti šiuos pažymėjimus ar leidimus, taip pat bet koks su šiais produktais susijęs pranešimas ar deklaracija yra teikiami Nacionalinei maisto saugos, aplinkos ir darbo agentūrai (Anses). Šis prašymas teikiamas kaip prancūzų kalba parengtas dokumentų rinkinys, išskyrus jei 3 straipsnyje nurodyta kitaip.
Šį dokumentų rinkinį sudaro:
1) raštas, kuriame nurodomas prašymas, pranešimas arba deklaracija,
2) pagal atitinkamą trumpą aprašymą užpildyta forma su nurodyta data ir parašu. Forma ir jos trumpas aprašymas pateikti „Anses“ interneto svetainėje;
3) jei reikia, papildomi duomenys, reikalingi prašymui išnagrinėti ir įvertinti, pranešimui ar deklaracijai įregistruoti, kaip numatyta šio nutarimo 3–7 straipsniuose.
Kiekvienas dokumentų rinkinys pateikiamas skaitmenine versija duomenų laikmenoje. Taip pat gali būti pateikta ir popierinė versija dviem egzemplioriais su patvirtinimu, kad popieriniai dokumentai atitinka elektroninius dokumentus.
Dokumentų rinkinys teikiamas pagal trumpą aprašymą, pridėtą prie pildomos formos.
Produktai, dėl kurių teikiamas prašymas, apibūdinami pagal šio nutarimo priedą ir trąšų, trąšų priedų ir augimo terpių registracijos pažymėjimo ar leidimo prašymo dokumentų rinkinių vertinimo vadovą, kurį galima gauti „Anses“ interneto svetainėje.
3 straipsnis. Registracijos pažymėjimai
I. Prašyme išduoti produkto registracijos pažymėjimą, atnaujinti ar pakeisti produkto registracijos pažymėjimą, išskyrus III dalyje nurodytą prašymą, teikiami šie papildomi duomenys, skirti įvertinimui atlikti, kaip nurodyta Kaimo reikalų ir jūrų žvejybos kodekso L. 255-7 straipsnyje:
· produkto ir kiekvieno iš jo žaliavų atsekamumo duomenys kiekvienai produkcijos vietai ir gamybos vietai, jei jos skiriasi;
· išsami produkto sudėtis;
· produktą apibūdinančių savybių ataskaitos;
· informacija apie produkto sudėties atitiktį garantuojamiems parametrams ir vertėms, pvz., jo vientisumą, nekintamumą ir stabilumą, taip pat atitinkamų analizių rezultatai;
· informacija apie produkto gamybą, ypač panaudotas žaliavas ir pagalbines perdirbimo medžiagas, gamybos procedūros aprašymas, kokybės valdymo, kontrolės ir savikontrolės procedūros, partijų nustatymas ir neatitikčių valdymas; 
·  agronominę apibendrinamąją ataskaitą ir bandymų ataskaitas, kuriose nurodytos reikalaujamos naudojimo sąlygos, efektyvumas, kuriuo produktas pasiekia konkretų siekiamą poveikį. Teikdamas prašymą atnaujinti registracijos pažymėjimą, jei reikia, pareiškėjas turi pagrįsti, kodėl jis neteikia šių apibendrinamųjų ir bandymų ataskaitų;
· apibendrinamoji ataskaita ir bandymų ataskaitos, kuriose nurodoma, kad numatytomis naudojimo sąlygomis produktas nedaro neigiamo poveikio žmonių ir gyvūnų sveikatai bei aplinkai. Teikdamas prašymą atnaujinti registracijos pažymėjimą, jei reikia, pareiškėjas turi pagrįsti, kodėl jis neteikia šių ataskaitų;
· teikiant prašymą atnaujinti registracijos pažymėjimą, produkcijos stebėsenos analizių rezultatai ir papildomi duomenys, gauti po registracijos pažymėjimo išdavimo, jei juos būtina pateikti pagal pradinį sprendimą;
· produkto etiketės arba informacinės kortelės projektas, kuriame nurodomi užrašai, kuriuos pareiškėjas ketina teikti etiketėje;
· produkto ir visų žaliavų saugos duomenų lapas, kaip numatyta Reglamento (EB) Nr. 1907/2006 31 straipsnyje.
Apibendrinamosios, tyrimų ir bandymų ataskaitos gali būti parengtos anglų kalba.
II. Prašyme produktui išduoti registracijos pažymėjimą laikantis tarpusavio pripažinimo nuostatų, kaip nurodyta Kaimo reikalų ir jūrų žvejybos kodekso R. 255-17 straipsnyje, turi būti pateikti šie papildomi duomenys:
· sertifikatas, kuriuo įrodoma, kad produktas, dėl kurio teikiamas prašymas, sutampa su produktu, teisėtai teikiamu atitinkamos valstybės narės rinkai; 
· išsami produkto sudėtis;
· administracinio sprendimo, standarto arba reglamento, pagal kurį yra leidžiamas atitinkamos valstybės narės rinkai teikiamas produktas, ir jo vertimas į prancūzų kalbą;
· kultūros, kurioms šis produktas yra skirtas, ir jo naudojimo sąlygos. Pareiškėjas ypač nurodo kiekvienai iš šių kultūrų arba dirvožemio tipui skirtą produkto panaudojimo būdą, mažiausias ir didžiausias panaudojimo dozes vienam kartui ir vienam hektarui, metinį panaudojimų skaičių, laikotarpį ir (arba) kultūros subrendimo etapą, kuriam produktas yra skirtas. Gali būti pasiūlyta rizikos mažinimo priemonių;
· produkto etiketės ar informacinės kortelės projektas; 
· produkto ir visų žaliavų saugos duomenų lapas, kaip numatyta Reglamento (EB) Nr. 1907/2006 31 straipsnyje.
III. Prašyme pakeisti produkto registracijos pažymėjimą, kad būtų leidžiamas vienas ar keli papildomi jo panaudojimo būdai, turi būti teikiami šie papildomi duomenys:
· agronominė apibendrinamoji ataskaita ir bandymų ataskaitos, kuriose nurodytos reikalaujamos naudojimo sąlygos, efektyvumas, kuriuo produktas pasiekia konkretų siekiamą poveikį;
· apibendrinamoji ataskaita ir bandymų ataskaitos, kuriose nurodoma, kad numatytomis naudojimo sąlygomis produktas nedaro neigiamo poveikio žmonių ir gyvūnų sveikatai bei aplinkai;
· produkto etiketės arba informacinės kortelės projektas, kuriame nurodomi užrašai, kuriuos pareiškėjas ketina teikti etiketėje.
Apibendrinamosios, tyrimų ir bandymų ataskaitos gali būti parengtos anglų kalba.
4 straipsnis. Eksperimentavimo leidimas
I. Produkto eksperimentavimo leidimo arba šio leidimo atnaujinimo prašyme turi būti teikiami šie papildomi duomenys, siekiant įvertinti pagal Kaimo reikalų ir jūrų žvejybos kodekso L. 255-8 straipsnį:
· produkto ir kiekvieno iš jo žaliavų atsekamumo duomenys kiekvienai produkcijos vietai ir gamybos vietai, jei jos skiriasi;
· išsami produkto sudėtis;
· produktą apibūdinančių savybių ataskaitos;
· produkto ir visų žaliavų saugos duomenų lapas, kaip numatyta Reglamento (EB) Nr. 1907/2006 31 straipsnyje. 
II. Pranešime apie eksperimentavimo sąlygų pakeitimą teikiami šie papildomi elementai: 
· eksperimentavimo leidimo kopija;
· atitinkami pagrindžiamieji dokumentai.
5 straipsnis. Pateikimo leidimas
I. Produkto pateikimo leidimo arba šio leidimo pakeitimo ar atnaujinimo prašyme turi būti teikiami šie papildomi duomenys, kad būtų galima atlikti įvertinimą pagal Kaimo reikalų ir jūrų žvejybos kodekso L. 255-7 straipsnį:
· bet kokia informacija, kuria galima įvertinti produktų tapatumą pagal Kaimo reikalų ir jūrų žvejybos kodekso R. 255-20 straipsnį;
· originali produkto etiketė, kurią numatyta pateikti;
· produkto etiketės projektas ar informacinės kortelės projektas prancūzų kalba.
6 straipsnis. Kiti prašymai arba deklaracijos
II. Prašyme perleisti registracijos pažymėjimą arba leidimą, kaip nurodyta Kaimo reikalų ir jūrų žvejybos kodekso R. 255-5 straipsnyje, turi būti pateikti šie papildomi duomenys:
· sprendimo, kuriuo išduotas pažymėjimas arba leidimas, originalas;
· būsimojo pažymėjimo arba leidimo turėtojo patvirtinimas, kad jis perima jam perduodamą dokumentą.
II. Su prašymu pridėti naują prekės pavadinimą jau patvirtintam produktui, kaip nurodyta Kaimo reikalų ir jūrų žvejybos kodekso R. 255-5 straipsnyje, arba prekės pavadinimo pakeitimo deklaracija, kaip numatyta to paties kodekso R. 255-9 straipsnyje, turi būti pateiktas šis papildomas dokumentas:
· produkto registracijos pažymėjimo arba leidimo kopija.
III. Produkto registracijos pažymėjimo ar leidimo turėtojo įmonės pavadinimo pakeitimo deklaracijoje, kaip nurodyta Kaimo reikalų ir jūrų žvejybos kodekso R. 255-9 straipsnyje, turi būti pateikti šie papildomi dokumentai:
· produkto registracijos pažymėjimo arba leidimo kopija;
· įmonės pavadinimo pakeitimo patvirtinamasis dokumentas.
IV. Produkto gamybos arba produkcijos vietos pakeitimo ar papildymo deklaracijoje, kaip nurodyta Kaimo reikalų ir jūrų žvejybos kodekso R. 255-9 straipsnyje, turi būti pateikti šie papildomi dokumentai:
· produkto ir kiekvieno iš jo žaliavų atsekamumo duomenys kiekvienai produkcijos vietai ir gamybos vietai, jei jos skiriasi;
· sprendimo, kuriuo išduotas pažymėjimas arba leidimas, originalas.
7 straipsnis
1998 m. gruodžio 21 d. nutarimas dėl trąšų ir auginimo terpių patvirtinimo panaikinamas.
8 straipsnis
Šis nutarimas įsigalioja [2020 m. vasario 1 d.].
9 straipsnis
Generaliniam mitybos reikalų direktoriui pavesta vykdyti šį nutarimą, kuris bus paskelbtas Prancūzijos Respublikos oficialiajame leidinyje.
Parengta
d.
Ministro vardu ir įgaliojimu: 
Mitybos reikalų generalinis direktorius 
Bruno FERREIRA
Priedas
Metalinių mikroelementų ir organinių junginių likučių kiekiai – mikrobiologiniai kriterijai
Toliau pateikti kriterijai yra produktų kokybės atskaitos vertės. Jeigu jos viršijamos, pareiškėjas turi pateikti visus pagrindžiamuosius dokumentus, pvz., dokumentus, susijusius su viršijamo mikroelemento atmaina. 
Metalinių mikroelementų ir organinių junginių likučių kaupimasis trąšose, jų prieduose ir auginimo terpėse vertinamas tikrinant, ar jie nedaro neigiamo poveikio žmonių ir gyvūnų sveikatai bei aplinkai, atsižvelgiant į jų panaudojimo dozes ir dažnumus rekomenduojamomis naudojimo sąlygomis.
Informacija teikiama pagal 2 straipsnyje minimą trąšų, trąšų priedų ir augimo terpių registracijos pažymėjimo ar leidimo prašymo dokumentų rinkinių vertinimo vadovą.
Metaliniai mikroelementai (ETM)
	
	Didžiausi kiekiai trąšose
(mg/kg sausos medžiagos)
	Didžiausi kiekiai auginimo terpėse
(mg/kg sausos medžiagos)

	As
	40 
	40 

	Cd
	1
	1

	Cr VI
	2 
	2 

	Visas Cr
	120
	150 

	Cu
	300*
	200 

	Hg
	1 
	1 

	Ni
	50
	50 

	Pb
	120 
	120

	Zn
	800*
	500 


*: išskyrus esant pripažintam poreikiui pagal galiojančius reglamentus.
Organinių junginių likučiai
	16 policiklinių aromatinių angliavandenilių (PAA) suma:
naftaleno, acenaftileno, acenafteno, fluoreno, fenantreno, antraceno, fluoranteno, pireno, benz[a]antraceno, krizeno, benzo[b]fluoranteno, benzo[k]fluoranteno, benzo[a]pireno, indeno[1,2,3-cd]pireno, dibenzo[a,h]antraceno ir benzo[ghi]perileno.
	Didžiausias kiekis:
6 mg/kg sausosios medžiagos


Mikrobiologiniai kriterijai
	
	Kultūros
	

	
	Pasėliai
	Medžių veisimas, vynuogininkystė, smulkūs vaisiai
	Velėnos, pievos 
	Miškininkystė, ornamentiniai medelynai
	Gėlininkystė 
	Šviežios daržovės 
	
	

	Žmonėms ar gyvūnams patogeniniai mikroorganizmai
	
	

	Enterokokai
	< 10 000/g
	<100/g
	
	

	Escherichia coli
	< 1 000/g
	<100/g
	
	

	Clostridium perfringens (sporos ir vegetacinės formos)
	< 100/g*
	< 10/g*
	< 100/g*
	< 10/g*
	
	

	Salmonella
	Neaptinkama 1 g
	Neaptinkama 25 g
	
	

	Staphylococcus aureus arba esant koaguliantui +
	< 10/g
	
	

	Listeria monocytogenes
	
	Nėra 25 g (pieva)
	
	Neaptinkama 25 g
	
	

	Žmonėms ar gyvūnams patogeniniai makroorganizmai:
	
	

	Apvaliosios kirmėlės (kiaušinėliai ir lervos)
	Neaptinkama 1 g**
	Neaptinkama 25 g**
	
	

	Rekomenduojami analizės metodai nurodyti „Anses“ skelbiamame vadove.
* Papildomi tyrimai, rekomenduojami atsižvelgiant į tikslinius produktus ir kultūras, patikslinti „Anses“ skelbiamame vadove.
** Jei yra lervų, rekomenduojami papildomi tyrimai atsižvelgiant į tikslines kultūras patikslinti „Anses“ skelbiamame vadove.
	
	


Atsparumas antibiotikams
Produktams, kuriuos sudaro ar kuriuose yra vienas ar keli mikroorganizmai (bakterijos), kurių tręšimo poveikį siekiama įrodyti, turi būti sudaryta antibiograma, vadovaujantis EFSA vadovu
 ir PSO nustatytomis antibiotikų klasėmis

�  Guidance on microorganisms used as feed additives or as production organisms, Table 2 (EFSA)


�  WHO modele List of Essential Medicines (OMS)





